钦定古今图书集成/理学汇编/文学典/第167卷 > 《徐师曾文体明辩》 > 《碑文》
## 钦定古今图书集成/理学汇编/文学典/第167卷 > 《徐师曾文体明辩》 > 《碑文》

按：刘勰云：“碑者，埤也。上古帝皇，始号封禅，树石埤岳，
故曰碑。周穆纪迹于弇山之石，秦始刻铭于峄山之
巅，此碑之所从始也。”然考《士昏礼》：“入门当碑揖。”注云：
“宫室有碑，以识日影，知早晚也。”《祭义》云：“牲入丽于碑。”
注云：“古宗庙立碑系牲。”是知宫庙皆有碑，以为识影
系牲之用，后人因于其上纪功德，则碑之所从来远
“矣。后汉以来，作者渐盛，故有《山川》之碑，有《城池》之碑，
有《宫室》之碑，有《桥道之碑》，有《坛井之碑》，有《神庙》之碑，
有《家庙》之碑，有《古迹》之碑，有《土风》之碑，有《灾祥之碑》，
有《功德》之碑，有《墓道》之碑，有《寺观》之碑，有《托物》之碑，
皆因庸器渐阙而后为之，所谓以石代金，同乎不朽”
者也。故“碑实铭器，铭实碑文，其序则传，其文则铭”，此
碑之体也。又碑之体主于叙事，其后渐以议论杂之，
则非矣。故今取诸大家之文，而以三品列之：其主于
叙事者曰“正体”，主于议论者曰“变体”，叙事而参之以
议论者曰“变而”，不失其正。至于托物遇意之文，则又
以别体列焉。其《墓碑》自为一类，此不复列。